Eile lõppes Pärnus male FIDE Balti tsooniturniiri esimene etapp. Selle võitnud pärnakas Kaido Külaots nimetas saavutust karjääri üheks silmapaistvamatest.
“Seda võitu ei tahtnud ma küll kellelegi teisele anda,” säras Külaots pärast turniiri. “Mõni asi on selline, mida tahad väga saada. Turniir toimus Pärnus, minu kodus. On Paul Kerese 100. sünniaastapäev. Sain panna 2016. aastale ilusa malelise punkti Baltimaade tähtsaimal võistlusel. Siin võita on väga hea tunne.”